​Efesiërs 3:14-21 is 'n aangrypende gebed vir geestelike krag. Die hoofsin van hierdie hele gebed kom neer op: "Here, maak my innerlik sterk."
Lees hierdie gebed vandag en sit jou eie naam daar in.
Daarom kniel ek in gebed voor die Vader aan wie die hele gemeenskap van gelowiges in die hemel en op die aarde sy bestaan te danke het. Ek bid dat Hy deur sy Gees uit die rykdom van sy heerlikheid aan my die krag sal gee om innerlik sterk te word, dat Christus deur die geloof in my hart sal woon en dat ek in die liefde gewortel en gegrondves sal wees. Mag ek in staat wees om saam met al die gelowiges te begryp hoe wyd en ver en hoog en diep die liefde van Christus strek. Mag ek sy liefde ken, liefde wat my verstand te bowe gaan, en mag ek heeltemal vervul word met die volheid van God.
Aan Hom wat deur sy krag wat in my werk, magtig is om oneindig meer te doen as wat ek bid of dink, aan Hom kom die eer toe, in die kerk, deur my verbondenheid met Christus Jesus, deur al die geslagte heen tot in alle ewigheid. Amen. (Ef 3:14-21)
​Mag jy vandag, en elke dag geestelike krag kry om innerlik sterk te wees.
Bid om God te ken
​God wil dat ons Hom intiem ken vir wie Hy is. Bid saam met Paulus van ouds dat die God van ons Here Jesus Christus, die Vader aan wie die heerlikheid behoort, deur sy Gees aan jou wysheid gee en Hom so aan jou openbaar dat jy Hom werklik kan ken.
Bid dat Hy jou geestesoë so verhelder dat jy kan weet watter hoop sy roeping vir jou inhou.
Bid hierdie gebed vir jouself, jou geliefdes en 'n stukkende wêreld wat smag na hoop.
Het jy al daaraan gedink dat Jesus se ouers voor sy geboorte vir hom gebid het? As klein seuntjie het hulle ook vir hom gebid, saam met hom gebid en hom geleer hoe om te bid. Net soos gelowige ouers vandag ook sou doen.
As volwassene is Jesus die een wat ons leer bid:
Só moet julle dan bid: Onse Vader wat in die hemele is, laat u Naam geheilig word; laat u koninkryk kom; laat u wil geskied, soos in die hemel net so ook op die aarde; gee ons vandag ons daaglikse brood; en vergeef ons ons skulde, soos ons ook ons skuldenaars vergewe; en lei ons nie in versoeking nie, maar verlos ons van die Bose. Want aan U behoort die koninkryk en die krag en die heerlikheid tot in ewigheid. Amen (Matteus 6:9-13, 1953-vertaling).
​Het jy ook al gewonder waarom Jesus ons leer om ons gebede te begin met Ons Vader wat in die Hemel is?
Aan die een kant het ons die vrymoedigheid om Hom aan te spreek as "Abba" (Pa, Vader, Pappa). Dit is wie Hy regtig vir jou is. Jy is die een wat vir Hom kosbaar is, vir wie Hy sorg en vir wie Hy beskerm.
Ons Vader wat elke oomblik met ons is, is egter ook die Here van alles en almal:
​Ek is nie 'n God wat net naby is nie, sê die Here, Ek is 'n God wat ook ver weg is. Niemand kan in 'n geheime plek wegkruip sonder dat Ek hom sien nie, sê die Here. Ek is oral in die hemel en op die aarde, sê die Here (Jeremia 23:23 en 24).
Leef in hierdie kosbare verhouding met Hom. Ons Vader is die Koning van die heelal.
Waaroor het jy vandag met ons Here gepraat?
As gelowiges het ons die voorreg om vir mekaar te bid, in goeie en veral swaar tye.
Besef jy dat daar ook vanuit die hemel vir jou gebid word?
Jesus (Lukas 22:32 en Johannes 17) en die Heilige Gees bid vir jou:
Die Gees staan ons ook in ons swakheid by: ons weet nie wat en hoe ons behoort te bid nie, maar die Gees self pleit vir ons met versugtinge wat nie met woorde gesê word nie (Romeine 8:26).